text: Pengeautomat forsøgt stjålet
  01 oktober 2014 kl. 06.40
  I Sommersted har 4-5 gerningsmænd forsøgt at stjæle en pengeautomat fra en butik på Storegade.
  Klokken 3.28 blev politiet alarmeret, da nogle beboere i området så 4-5 mænd rende rundt omkring Min Købmand på Storegade i Sommersted.
  -Kort efter hører de et brag, da pengeautomaten, der tilhører Danske Bank, er forsøgt trukket ud. Derudover er selve købmandsbutikken raseret, fortæller leder af lokalpolitiet i Haderslev, Knud Kirsten, til TV SYD.
  Gerningsmændene er kørt mod vest i en sort Audi, formentlig model A6, med diodelygter.
  Hele natten har området været afspærret, og her til morgen er der teknikere på vej til gerningsstedet. Politiet ved endnu ikke, om det er lykkes tyvene at komme afsted med kontanter fra pengeautomaten eller andet af værdi fra købmandsbutikken.
  
  